Oʻzbekiston Respublikasi Vazirlar Mahkamasining 2020-yil 19-maydagi 256-F-son farmoyishi
(order, 2020-05-19)

Xorazm viloyatining sanoat salohiyatini yanada rivojlantirish hamda kimyo sanoatiga toʻgʻridan toʻgʻri investitsiyalarni jalb etish maqsadida: 1. Oʻzbekiston Respublikasi Investitsiyalar va tashqi savdo vazirligi bilan “Serba Dinamik International Limited” (Malayziya) kompaniyasi va “Hazarasp Chlor Alkali” MChJ QK oʻrtasida “Xorazm viloyatining “Hazorasp” erkin iqtisodiy zonasi hududida kaustik soda va suyuq xlor ishlab chiqarishni tashkil etish” loyihasini amalga oshirish (keyingi oʻrinlarda — investitsiya loyihasi) boʻyicha 2020-yil 26-martda imzolangan investitsiya shartnomasi maʼqullansin. 2. Xorazm viloyati erkin iqtisodiy zonasi va kichik sanoat zonalari maʼmuriy kengashi yigʻilishining 2019-yil 18-maydagi 10-2451-son bayoniga asosan “Hazarasp Chlor Alkali” MChJ QKga “Hazorasp” erkin iqtisodiy zonasi hududidan investitsiya loyihasini amalga oshirish uchun yer uchastkasi ajratilganligi maʼlumot uchun qabul qilinsin. 3. Investitsiya shartnomasiga muvofiq “Serba Dinamik International Limited” kompaniyasi kuyidagi investitsiya va ijtimoiy majburiyatlarni oʻz zimmasiga olganligi maʼlumot uchun qabul qilinsin: investitsiya loyihasini moliyalashtirish uchun 250 million AQSh dollari miqdorida toʻgʻridan toʻgʻri investitsiyalar jalb qilinadi; investitsiya loyihasining amalga oshirilishi natijasida yiliga 36 500 tonna kaustik soda va 32 850 tonna suyuq xlor ishlab chiqariladi va 150 yangi ish oʻrinlari tashkil etiladi; investitsiya loyihasi 2021-yil IV chorakda foydalanishga topshiriladi. 4. Uy-joy va kommunal xizmat koʻrsatish vazirligi, “Hududiy elektr tarmoqlari” AJ, “Hududgaztaʼminot” AJ, Oʻzbekiston Respublikasi Transport vazirligi huzuridagi Avtomobil yoʻllari qoʻmitasi, “Oʻzbekiston temir yoʻllari” AJ investitsiya loyihasini amalga oshirish doirasida “Hazarasp Chlor Alkali” MChJ QKning ishlab chiqarish maydonlari boʻlinish chegarasigacha muhandislik-kommunikatsiya va yoʻl-transport infratuzilmasi tarmoqlariga belgilangan tartibda kafolatli ulanishini taʼminlasin. 5. Oʻzbekiston Respublikasi Investitsiyalar va tashqi savdo vazirligi Xorazm viloyati hokimligi, manfaatdor vazirlik va idoralar bilan birgalikda: investitsiya shartnomasiga muvofiq investor tomonidan qabul qilingan majburiyatlarning bajarilishi ustidan tizimli nazorat oʻrnatsin; “Serba Dinamik International Limited” kompaniyasi tomonidan investitsiya va ijtimoiy majburiyatlarning bajarilishini qabul qilib olishni Oʻzbekiston Respublikasi qonunchiligi va investitsiya shartnomasi talablariga muvofiq amalga oshirsin. 6. Xorazm viloyati hokimligi “Hazorasp” erkin iqtisodiy zonasi Direksiyasi” DUK bilan birgalikda “Xorazm viloyatining “Hazorasp” erkin iqtisodiy zonasi hududida kaustik soda va suyuq xlor ishlab chiqarishni tashkil etish” loyihasining biznes-rejasi va texnik-iqtisodiy asosi “Hazarasp Chlor Alkali” MChJ QK tomonidan tayyorlangandan soʻng ikki hafta muddatda Oʻzbekiston Respublikasi Iqtisodiy taraqqiyot va kambagʻallikni qisqartirish vazirligi huzuridagi “Loyihalar va import kontraktlarini kompleks ekspertiza qilish markazi” DUKga ekspertizadan oʻtkazish uchun taqdim etilishini taʼminlasin. 7. Oʻzbekiston Respublikasi Investitsiyalar va tashqi savdo vazirligi, “Oʻzkimyosanoat” AJ va Xorazm viloyati hokimligi investitsiya loyihasining sifatli va belgilangan muddatda amalga oshirilishi uchun masʼul etib belgilansin. 8. Oʻzbekiston Respublikasi Sanoat xavfsizligi davlat qoʻmitasi loyihani amalga oshirish doirasida texnik meʼyorlar va xavfsizlik qoidalariga amal qilinishi ustidan belgilangan tartibda nazorat oʻrnatsin. 9. Mazkur farmoyishning bajarilishini nazorat qilish Oʻzbekiston Respublikasi Bosh vazirining investitsiyalar va tashqi iqtisodiy aloqalar masalalari boʻyicha oʻrinbosari — investitsiyalar va tashqi savdo vaziri S. Umurzaqov, “Oʻzkimyosanoat” AJ boshqaruv raisi vazifasini bajaruvchi J. Mirzamaxmudov va Xorazm viloyati hokimi F. Ermanov zimmasiga yuklansin.